Nos Martinus de Faurois, baillivus Matisconensis, notum facimus universis presentes litteras inspecturis, quod Girardo, Stephano et Guillermo, puberibus filiis quondam Perraudi de Murziaus, domicelli, ab eodem patre sine curatore relictis; Johanne, Beatrice, Agnete et Dalmatio, pupillis et liberis dicti Perraudi, ab ipso Perraudo sine tutore relictis, prout omnes predicti liberi, amici et consanguinei eorumdem confitentur coram mandato nostro, videlicet Clemente de Sancto Andrea, clerico jurato nostro, ad hoc a nobis specialiter deputato, et predicti Girardus, Stephanus et Guillermus, puberes, indigeant curatore, et Johannes, Beatrix, Agnes et Dalmacius, pupilli, indigeant tutore, ad bona sua tuenda et ad causas ipsorum peragendas, ut coram dicto mandato nostro asserunt, nos ad instanciam et preces predictorum liberorum et consanguineorum eorumdem nobis oblatas per dictum mandatum nostrum, ut inferius dictum est, predictorum Girardi, Stephani et Guillermi, puberum, curam, et dictorum Johannis, Beatricis, Agnetis et Dalmatii, pupillorum, tutelam domino Humberto de Mulciaus presbitero, advunculo eorumdem liberorum committimus, et donamus, recepto et predicto coram dicto mandato nostro a predicto domino Humberto tutore et curatore supra sancta Dei euvangelia juramento, quod predictorum omnium liberorum pro posse suo negocia omnia recte geret, et cum ipsorum utilitate, nec ea que utilia eis putaverit pretermittet, et inutilia evitabit. In cujus rei testimonium, ad preces supradictorum omnium liberorum necnon et predicti domini Humberti, tutoris et curatoris eorumdem a nobis dati et etiam confirmati, nobis oblatas, per dictum mandatum nostrum, cui super hoc fidem plenariam adhibemus, cum nobis constet de premissis per relationem dicti mandati nostri, sigillum commune domini regis Francie in ballivia Matisconensi presentibus litteris duximus apponendum. Datum anno Domini Mº CCº octogesimo quinto, mense octobris. Expedita est coram me Clemente de Sancto Andrea.